偈颂一百五十首
作者：释心月
朝代：宋

寰中天子敕，塞外将军令。佛祖出头，也须乞命。今日合作么生，将逐符行。披牯牛皮，辊瞎驴队。带水拖泥，东倒西㹠。黄梅七百无人会。元正启祚，万物咸新。山形拄丈子，只么黑鳞皴，时来也解笑翻身。倒腹倾肠为君说，唱歌须是帝乡人。忌口自然诸病减，多情未免有时劳。贫居动便成违顺，只得清闲一味高。连城之璧本无瑕，何事生来便撒沙。跛脚阿师知落处，好冤家有恶冤家。金乌飞，玉兔走。目前事，看不透。十日前，五日后，谁敢咳嗽。无背面，有孔窍，转相亲，转料掉。凤台平，石城小。日下孤灯，果然失照。竺土大仙心，东西密相付。谨白参玄人，光阴莫虚度。与么则易，不与么则难。不与么则易，与么则难。金乌飞上玉栏干，眨上眉毛子细看。上刀山，攀剑树。双暗双明，裂开捻聚。倒跨杨岐三脚驴，踢断岩头末后句。谁是其人，目前荐取。一即三，三即一。剩则不足，少则有馀。相续得去底，道将一句来。七十三，八十四。一叶落，天下秋，布袋今朝又解头。古路不曾生寸草，慈明何事过汾州。夜寒错认定盘星，金屑霏霏翳眼睛。教坏平人至今日，惺惺刬地不惺惺。频频唤汝不归家，贪向门前撮土沙。每到年年三月里，满城开尽牡丹花。九旬禁足，三月护生。护生须杀，禁足须行。云收天迥，雨过山青。出门句里入门句，鼻直眼横眉亦横。一夏三个月，已过两个月。子细好生观，只馀一个月。说与林下人，莫空度岁月。一九二九，百拙千丑。昨日今朝，地迥天寥。少林门下客，立处雪齐腰，千载令人恨不消。打圆相，女人拜。老杨岐，偏捏怪，依稀兔子吃牛奶。今日薰香瀹盏茶，岂是贫人思旧债。一夜春风浩浩，拂尽千花百草。十二危楼一倚栏，珊瑚枝头日杲杲。拄杖子，无规绳，有准则。长不得，短不得，恰好亦不得。得也与么，未得也与么。寒灰烧杀人，冷地不可卧。丹霞烧木佛，因甚院主眉须堕。六阴剥，一阳复。寒谷交肩，春容可掬。少室山高难措足，断弦须是鸾胶续。闹中静悄悄，静中闹浩浩。侧耳听不闻，举步行不到。没誵讹，勿寻讨。鸦作鸦鸣，鹊作鹊噪。至人无己，言犹在耳。万法作本根，天地相终始。一占帝与九龄梦，三听山呼万岁声。九年面壁，有理难伸。三日耳聋，无辞可措。堪悲堪笑，自昔自今。尽道以心传心，一向将错就错。年代深远，疑案难稽。既然呷汁罪同，合与一状领过。月不破五，岁不满百。窄处放教宽，宽处捻教窄。如冲天之俊鹞，如当路之白额。敢有近傍者么，骼。九十日安居，二千年圣制。念念三世十方，步步十方三世。何如闹市里保寿面目全露，肉案头盘山自心密契。使府近有指挥，不许攀条援例。六月火边坐，有眼无耳朵。铁蛇钻不入，铁牛冲不破。散夏馀五日，那事稳也未。争似长汀子，低头打觉睡。不管你金乌东升，玉兔西坠。生死到来，甚处回避。低声低声，墙壁有耳。古人底，今人底。道著道不著，一场没巴鼻。象王回旋，师子游戏，洎合扶不起。去年今年，八月九月。一树两树，丹桂离披。三枝四枝，黄花漏泄。于斯见面不相逢，于斯相逢复相别。老丰干心未歇，骑个无齿大虫，只管见人饶舌。阿呵呵，南北东西，一团生铁。瓯峰布铁连阵，我曾长袖拂开。瓯峰掷金刚圈，我曾铁鞭击碎。没仇雠处起仇雠，无怨对中作怨对。今日何以报之，报之以此为最。以大圆觉，为我伽蓝。过去诸佛罪不重科，见在菩萨理无曲断。未来学人，咄，切忌草里辊。去年七月十五，去去留之不住。今年七月十五，住住推之不去。去也师子翻身，住也象王回顾。混不得，类不齐，六爻宛转见重离。夜深下视千山白，不是其中人不知。我有一言，彻根彻源。举之不全，听之不圆。拟问如何，苍天苍天。我有一语，通今贯古。全主全宾，全规全矩。直下承当，未敢相许。我有一机，对面提持。石火莫及，电光罔追。我有一要，千差齐照。未曾拈花，不劳微笑。拟问如何，云横海峤。我有一句，非默非语。日用见成，一时分付，依前罔措。跛跛挈挈，列列？？。跛跛挈挈处，匙挑不上。列列？？时，炎天散雪。十有二年，来住此地，杨岐家风，未曾漏泄。今漏泄，秤锤元是一团铁。烹金之炉，铸人之模，净名一默。国师三呼，你诸人又向甚么处摸索。青山白云，红尘闹市，见成公案，理当即行。为什么不知有，公验分明。山遥海阔古兰若，月白风清老比丘。万象森罗总宾客，相逢莫不小低头。出得尘来又入尘，休论便重复便轻。试看门外清溪水，动静由来一样清。一番风雨送寒来，底事开炉炉未开。寄语参玄诸上士，冷湫湫处且相隈。厨库对僧堂，三门朝佛殿。南来与北来，一见一切见。昼见日，夜见星，妙高山色青又青。便与么去，不惟打失鼻孔，亦乃失却眼睛。且过在于何，黄河从源浊。瓯阜山头，龙蛇阵上，将头不猛，累及三军。自此江西湖南，便与么去，吴山蜀水，纷纷纭纭。重城夜月，青山白云，一度思君复恨君。赤心报国丈夫儿，进退存亡己自知。盖世英雄宁畏死，一时忠勇更无谁。冶城夜月将军墓，蒋岳春云武帝祠。从此龙光山下寺，龟哥也著载丰碑。三月二十五，芳春馀几许。一道平常心，颠言及倒语。谩道举手摘杨花，那知漫空飞柳絮。趁流光，猛提取。吃粥了也，洗钵盂去。不见一法在门外，平地无端自活埋。若是金毛师子子，急须移步入门来。禅禅万万千，眉插鬓，耳垂肩。千花影里，百草头颠。或时虚空里钉橛，或时旱地上生莲，引得寒山子笑掀天。吟得新诗一两联，足成三百篇。青山为家，白云作户。稳密田园，鸦飞不度。鼓腹台前一转头，不觉四月二十五。长安甚闹，我国晏然。古人一期酬对，不妨奇特。未有出身之路，唤什么作我国。纵遇锋刀常坦坦，假饶毒药也闲闲。一句如铁橛子，少室秤提不起，曹溪摇撼不动。有伎俩者一任左扶右持，无伎俩者不妨全体受用。巴蓬集壁，去天一尺。鳞皴拄杖子，非长亦非短。东行西行处十分著力，归家稳坐时一味不管。著力处是我同流，不管时吾之道伴。且道伴同流是一是二，见成公案。龙蟠虎踞，今古嶷然。楚水秦淮，滔滔无间。玉转珠回著眼看，有相干处没相干。只将此个以为主，一剑倚天星斗寒。进一步，退一步，钁头钁底无回互。以一机，夺一机，没便宜处讨便宜。插锹叉手田中事，是即担泉带月归。蜀山楚水，江北江南。步步稳密，念念相谙。前三三后三三，眨上眉毛早不堪。凛凛孤风藏不得，倒骑角虎出山来。大唐国里人无数，谷酒谷糟唤不回。唤得回，笑容未动，牙爪先开。笑密庵巧，喜松源拙，扫临济喝，折德山棒。自谓不蹑前脩，又道抛三放两。自谓无法与人，又道开口不在舌头上。偃蹇苍髯十万本，参差翠玉数千竿。风敲月户三秋冷，雨打茅堂六月寒。德山一棒，临济一喝。家贫难办素，事忙不及草。三千里外见誵讹，未免虾跳不出斗。结夏解夏，灵山旧制。鹅以瓶拘，鱼以网系。风雷变化在今时，霄汉振飞何更拟。罗笼得住，以此却不住。呼唤不回，以此却又回。且誵讹在什么处，恼乱春风卒未休。晓披北山云，暮宿北山雨。来为北山人，须辨北山主。是不是，非不非。交肩过，携手归。南泉不出方丈，为什么在庄吃油糍。今兮昔兮同一时，知音知后更谁知。檐头滴滴，分明历历。好片祖师心，无端已狼籍。道远乎哉，触事而真。圣远乎哉，体之即神。百丈遭喝，三日耳聋。水潦被踏，起来大笑。何似一指头禅，一生受用不尽。钟阜龙盘，石城虎踞。牛首横前，方山傍住。正传阁上一观，不觉双眉陡聚，秦淮一带西流去。庐陵米价没高低，直下承当已是迟。多少牙人并贩子，却来升合较毫釐。七佛已前只与么，七佛之后亦复然。片云生晚谷，孤鹤下辽天。没誵讹处最誵讹，美玉无瑕贵切磋。几度浑崙提不起，鼠肝虫臂总由他。十一十二，无处回避。十四十五，充塞寰宇。者边那边，或去或住。一箭上红心，黄金如粪土。风磨湛湛真空体，雨洗如如法界身。大地山河并万象，今朝与佛共生辰。说时默，默时说。处处投机，门门合辙，正是虚空里钉橛。大厦非一木可支，巨舟须众手可济。众手既集亦复同心，南北东西无往不利。久晴不雨则旱，旱固可忧。久雨不晴则涝，涝亦可忧。不旱不涝，尤为可忧。不曾下得春时种，空向田头望有秋。犀牛扇子破多时，全暗全明。问著元来总不知，最为亲切。无限清风与头角，成群作队。尽同云雨去难追，鼻绳在我手里。四月十五，云龙风虎。扫荡欃枪，肃清寰宇。五月十五，松峦竹坞。明月作龛，白云闭户。即今六月十五，毒蛇横古路。山前田地谁为主，喜见灵苗战晚风。将谓年年求岁稔，由来岁岁愿年丰。三种病二种光即不问，且如何是法身。不识庐山真面目，只缘身在此山中。密密绵绵细著工，从来此室不通风。庭前三尺齐腰雪，身在霭然和气中。于食等者，于法亦等。于法等者，于食亦等。法食双运，平等普熏。风前敲落珊瑚枝，白玉鞭头直下垂。要识香林家住处，水晶宫殿草离离。我佛入深山，六载冷相守。中夜一举头，南辰对北斗。于此眼皮穿，一场成漏逗。普观大地人，此事皆具有。至今二千年，公案宛如旧。不见赵州曾有言，修行变作不唧衔。直上觑，直下觑。七佛已前，闲家泼具。少室铁牛，黄梅石女。百丈下堂句，云门顾鉴咦。进前叉手立，端的许谁知。法身向上法身边，会得咸通无后先。一个矬来一个跛，担为一担更无偏。平怀常实事同风，正在昏昏梦寐中。扶起脊梁重猛省，莫教蹉过五更钟。一句子，有时坐断乾坤笼罩今古，有时风高月冷海晏河清，有时变化晦明兴云致雨。今日总抛向面前，切不得世谛流布。凭栏拭目旧山川，叠叠峰峦带晓烟。不是梦中论梦事，今朝正是普通年。白发垂垂一叶身，今年贫似去年贫。住山不与山为主，水石烟云也笑人。与么也在我，不与么也在我。明眼汉担拄杖绕天下横行，为什么透这些子不得。二千年前，灵山付嘱品。二千年后，吴地流通分。把手同归者，琅琅笑语新。移身藏北斗，举步入南辰。少室残冬雪，武林三月春。辘轳千万偈，顽石两眉伸。知之而行，见之而止，对面白云千万里。言中定旨，语外明宗，一重一重复一重。斯门寂寂无关锁，清坐不知谁与同。未出胞胎事已蹉，出胞胎后转誵讹。韶阳拄杖头边眼，供佛烧香不在多。天高地迥，海阔山遥。秋风袭衣，拄杖？跳。初三十一，上上大吉。中九下七，有口挂壁。双林傅大士儒履道冠，蒋山梁宝公剪刀曲尺，笑倒生公台畔石。有句无句，如藤倚树。树倒藤枯，毒蛇横路。咄咄咄，缩头去。诸佛机，祖师意。百草头，双眉底。不可得而一，不可得而二。赵州关即且置，云门曲作么生。一堂风冷淡，千古意分明。座已升，衣已披，法作么生说。但得雪消去，自然春到来。五九四十五，太阳开门户。一点微云何处来，散作人间三日雨。晓来忽推窗，所见非常处。白玉作楼台，烂银为国土。盐官王老师，欢喜无著处。拈起须弥槌，击动虚空鼓。清音闻远近，雅韵贯今古。法眼和一通，听之犹莽卤。古人有言兮，千年田，八百主。最初机，末后句。有准绳，没规矩。岂可错承当，岂可错分付。初五初十，铁蛇钻不入。有也莫将去，无也莫将来。南岳自南岳，天台自天台，那更峨嵋对五台。药山休去，直得三十二相八十种好，一时现前。然虽如是，也好与一杓。虎丘家风，内空外空。十分富贵，十分贫穷。有时扬声止响，有时诈哑佯聋，犹是平常小脱空。青山门外白云飞，杨柳溪边引客归。莫怪坐来频劝酒，自从别后见君稀。敕书来自九重天，宝墨琳琅色尚鲜。移取岩间枯树子，和根植向鹫峰巅。外息诸缘，心行无路。入得无门之门，犹较昔日三步。灵踪不在猿啼处。髻中珠，只者是。如优昙花，时一现尔。坐断意根，方能侧耳。一人跨三脚驴，一人骑三角虎。三家村里交肩，万仞崖头移步。簇簇上来，却之不回。簇簇下去，留之不住。于斯立片时，瞬目不扬眉。巴陵三转语，南源女人拜。人贫智短，马瘦毛长，灵鹫峰头一炷香。渠侬家住白云乡，南北东西路渺茫。几度欲归归未得，忽闻岩桂送幽香。眼中物，物中眼。雪峰辊三个毯，睦州担一片板。未见此老人已前，上是天下是地。既见此老人之后，山是山水是水。一别五十年，恩怨通身是。没量大人，抬脚不起，累了儿兮累了孙，恼乱春风何日已。大仙心，休莽卤。三十三，错分付。细推穷在何处，只知昨日雨今日晴，而不知今日晴昨日雨。灵云陌上桃花飞，翻忆玄沙未彻语。常在途中久不归，可怜庭户草离离。青山门外忽相见，问著刚然道不知。此君面目甚分明，曲曲斜斜是几茎。但得一回亲见后，不随风雨听虚声。作么生，是什么。狮子当门，猛虎据坐。千人万人，一个半个。石火电光中，掣断黄金锁，拟议依然还蹉过。山苍苍，水茫茫。直下是，非相当。整三玄戈甲，淬三要锋铓。举意非他物，回眸即故乡。好将马祖旧游地，题作渝州选佛场。云门一曲，腊月二十五。惊起陕府铁牛，撞倒石霜角虎。时节既相当，因缘难莽卤。人人有一坐具地，占断犹来自祖翁。四界打量量不尽，及时耕种待秋风。峭峻门庭，平白道路。担板睦州，面壁鲁祖。不问南来北来，东去西去，须信长年不出户。春山青，春水绿，独立危亭看不足。李花白，桃花红，一色同中又不同。知音惟有寒山子，拊掌歌笑临春风。闰二月十有五，灵山有语今分付。心洞十方，通今贯古。途路未归人，朝朝复暮暮。不醉桃花村，定入杏花坞。何如相唤复相呼，飞来峰下吃茶去。修行作佛人无数，捏目无非是乱花。十劫坐来还懡㦬，不图打草要惊蛇。一非一，二非二。仰面不见天，低头不见地。一即一，二即二。仰面见青天，低头亦见地。与么来者，过者边立。不与么来者，过者边立。与么不与么，花须连夜发，莫待晓风吹。我有一语，在在处处。提起分开，放下捏聚。两手持来，一手分付。江西曾有言，以此个为主。八月初一，好个消息。积雨报初晴，新凉生八极。禾稻满田畴，催人早收拾。一颗颗，一粒粒。宜爱惜，莫教遍地成狼籍。直待去年今年，官租私租，一时还毕。不妨一饱忘百饥，鼓腹讴歌度残日。一月相抛不出门，几经花县几烟村。桑麻影里炊香早，松竹阴中笑语温。幽磬朝离迎白日，疏钟晚泊送黄昏。捲旗收阵归来也，谁是知恩与报恩。十月十有五，败叶堆云，寒风推户。明窗下，东司头。东行西行，总是提持处。参玄人，须记取。古人有言兮，百岁光阴切莫虚度。空手把锄头，步行骑水牛。人从桥上过，桥流水不流，动地清风来未休。咄，下座佛殿，别听因由。月五日亦五，那堪时正午。采药药最灵，问疾疾即愈。贤明宰辅圣明君，好语山中喜得闻。愿饮淳风餐至化，五香敬作一炉焚。清净慈门刹尘数，共生如来一妙相。以大愿力出世间，示梵王身宣正法。三十六旬有六日，惟有此日最吉祥。稽首慇勤一瓣香，万岁千秋为寿考。宸奎飞下九重天，凤舞鸾翔墨色鲜。水石山云最佳处，慇勤一炷玉炉烟。尊临四海圣明君，步步毗卢顶上行。自己法身只者是，巍然千古振佳声。参禅须是铁汉，著手心头便判。直趣无上菩提，一切是非莫管。涅槃心，差别智。一非一，二非二。自古诸上贤，曾未达斯理。直饶恁么会得，也是乌龟行陆地。然灯之前，六六三十六。然灯之后，九九八十一。数目甚分明，因甚数不出。数得出，弄到弥勒下生，依旧杳无消息。溪山送别出门日，云水相迎得路时。七佛轨仪持钵去，满船载得月明归。五髻峰头望海东，烟重重又水重重。同人相见论心事，又得西来一信通。灵山一别二千年，圣世重逢岂偶然。细掬清泉揩老眼，豁开云雾见青天。云漫漫，水漫漫。往来一致，高下同观。炊无米饭，饱不来入甚易。吃粥了也，洗钵盂去还难。难难，冬不寒，腊后看。